2023 m. LFF supertaurė
2023 m. LFF supertaurė (dėl rėmimo sutarčių Optibet LFF supertaurė) – LFF supertaurės rungtynės, pirmosios oficialios 2023 m. futbolo sezono rungtynės. 2022 m. A lygą ir taurę laimėjo „Žalgiris“, tad dėl supertaurės jis kovojo su vicečempionais „Kauno Žalgiriu“. Pagrindinis laikas ir pratęsimas baigėsi rezultatu 1-1, tad buvo mušami 11 m baudiniai. Rezultatui esant 2-2, baudinį mušė „Kauno Žalgirio“ žaidėjas Xabi Auzmendi, kurio smūgiuotas kamuolys atsitrenkė į viršutinį vartų virpstą ir nukrito už vartų linijos į žemę, bet vėl pakilo į orą, dar kartą trenkėsi į skersinį ir išriedėjo į aikštę. Teisėjai baudinio neįskaitė, tačiau vaizdo įraše buvo matyti, kad kamuolys akivaizdžiai kirto liniją. VAR sistema Lietuvoje dar nebuvo naudojama, todėl įvartis nebuvo peržiūrimas. „Kauno Žalgiris“ pralaimėjo 11 m baudinių seriją 2-3. Po vaizdo įrašo analizės LFF pažymėjo, kad teisėjų sprendimas buvo grubi klaida ir jiems gresia sankcijos. Naudingiausiu rungtynių žaidėju pripažintas Ovidijus Verbickas.